Keganasan besar-besaran telah meletus pada 1976 di Soweto apabila Majlis Perwakilan Pelajar-Pelajar Soweto mengadakan protes membantah penggunaan Bahasa Afrikaan, yang dianggap sebagai bahasa penindas, di sekolah-sekolah kaum kulit hitam. Tragedi yang dikenali sebagai Kebangkitan di Soweto telah mengorbankan seramai 1000 orang apabila ia merebak ke seluruh Afrika Selatan. Salah seorang mangsanya yang paling terkenal ialah, Hector Pieterson, dan sebuah Museum telah dibina di Soweto untuk mengenang jasanya kepada masyarakat kulit hitam.